**cearcăne dreptunghiulare**

*Ursu Marian Florentin*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

și totuși încă nu e frig destul,

cearcănele apar după o iarnă îndelungată

de suferințe inerente

cum ar fi să faci sărbătorile împreună

cu niște scaune goale

să ciocnești cupa de șampanie între oglinzi

paralele

să vorbești cu o fotografie din tinerețe,

să dansezi cu lupii,

să te dai cu capul de toți pereții

se întâmplă, nu e o tragedie

uneori e chiar o soluție inteligentă

problema este că viața te împinge înainte de vreme

spre un orizont rece și imprevizibil

că visele mor alunecând pe drumuri de gheață întortocheate

că niște trepte prea vechi sunt tot mai greu de urcat

că singura certitudine de azi

este incertitudinea zilei de mâine,

că echilibrul a devenit

noua teorie a haosului

când an după an

niște pietre nenorocite de la picioare

te trag în jos iremediabil

pe un povârniș la capătul căruia

se întrezărește tot mai acut

o groapă bizară

perfect dreptunghiulară.